Órói hefur aukist við gosstöðvarnar í Meradölunum sem hópstjóri náttúruvár segir til marks um að smám saman byggist upp gígar líkt og í síðasta gosi. Talsverðar sprungur mynduðust víða á Reykjanesi vegna jarðskjálftanna um mánaðamótin.
Kristín Jónsdóttir hópstjóri náttúruvár hjá Veðurstofu Íslands segir virknina í gosinu hafa verið svipaða frá upphafi. Gosið nú sé mjög svipað gosinu í fyrra. Jörð rofnaði víða á Reykjanesi við alla þá sterku jarðskjálfta sem riðu yfir um mánaðamótin.
Við fengum 20 skjálfta sem eru fjórir af stærð, frá fjórum og upp í fimm komma fjórir. Og það mynduðust sprungur víða í tengslum við þessa miklu skjálftahrinu.
Við höfum verið að fá inn tilkynningar að fólk er að sjá þessar sprungur. Okkar besta fólk er að skoða þær og við erum að taka þetta allt saman út.
Kristín segir að dregið hafi úr eftirmálum kvikuinnskotsins sem myndaðist í aðdraganda gossins. En geta fleiri sprungur opnast?
Það er líka annað sem við verðum að hafa augun opin fyrir. Það er eitthvað sem getur gerst .
Við sáum það gerast síðast nokkrar vikur inn í gosið. Við þurfum að fylgjast vel með því og erum að gera það.
Kristín segir líklegast að opnist nýjar sprungur verði það í hraunbreiðunni frá því í fyrra. Erfitt sé að spá fyrir um þróun næstu daga og vikna.